**8. 4. 2020.**

Dragi učenici!

Bliži nam se Uskrs i mali predah od škole na daljinu. U petak i ponedjeljak neće biti nastave. Zatim opet nastavljamo učiti na ovaj način. Po vašim uradcima koje mi šaljete vidim da ste svi vrijedni i odgovorni. Samo tako nastavite!

**HRVATSKI JEZIK – Veliko slovo (ponavljanje)**

Ponovit ćemo veliko slovo u imenima naseljenih mjesta tako što ćete u vaše pisanke prepisati sljedeći tekst pisanim slovima.

Pazite na pravilo pisanja velikog slova kod vlastitih imena, imena blagdana i imena naseljenih mjesta. Sretno!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 8.4.2020.

 Veliko slovo

 (vježba)

ŽIVIM U GRADU RIJECI U DIJELU KOJI SE ZOVE TRSAT. MOJA PRIJATELJICA KLARA STANUJE U NOVOM VINODOLSKOM. KLARINA BAKA MARIJA ŽIVI U STAROJ SUŠICI, A MOJA BAKA JELENA U KOSTRENI. MOJ UJAK PUTUJE U SLAVONSKI BROD KOD PRIJATELJA MARTINA. MARTIN IMA PSA RIKIJA. USKORO ĆU S RODITELJIMA NA IZLET U BROD NA KUPI, NO PRIJE TOGA SVI ZAJEDNO PROSLAVIT ĆEMO USKRS. JEDVA ČEKAM!

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**MATEMATIKA** – **Množenje i dijeljenje** (vježbanje i ponavljanje)

Prvo bih željela da zajedno pregledamo zadatke koje ste jučer trebali riješiti u bilježnicu. Uzmite u ruku crvenu bojicu. Pregledavajte na isti način kao što to činite u školi. Ako je zadatak točan, stavite kvačicu. Ako nije, ispravite ga.

Jučerašnji zadaci:

1. 3, 6, 9, 12, 15, 18, 21, 24, 27, 30
2. 2 ∙ 3 = 6 2 ∙ 9 = 18
3. 7 + 5 = 12 4 + 5 = 9 10 + 5 = 15
4. 16 – 3 = 13 40 – 3 = 37 24 – 3 = 21
5. 30 : 10 = 3 100 : 10 = 10 60 : 10 = 6
6. 10 ∙ (12 : 2) = 10 ∙ 6 = 60
7. (40 : 5) – 5 = 8 – 5 = 3
8. (3 ∙ 10) : 5 = 30 : 5 = 6
9. (80 : 10) + (8 ∙ 3) = 8 + 24 = 32

Sigurna sam da je većini sve točno. Ako nije, ne brinite jer ćemo još puno to vježbati.

Sada riješite nastavni listić koji se nalazi u priloženim dokumentima na web stranici škole.

To bi bilo sve za danas. Puno vas pozdravlja vaša učiteljica Mirjana!